ലഡാക്കിലെ സംരക്ഷിത പ്രദേശങ്ങള് സന്ദര്ശിക്കാന് ഇന്ത്യക്കാര്ക്ക് ഇനി ഇന്നര് ലൈന് പെര്മിറ്റ് വേണ്ട ലഡാക്കിലെ വിവിധ സംരക്ഷിത പ്രദേശങ്ങള് സന്ദര്ശിക്കാന് ഇന്ത്യക്കാര്ക്ക് ഇനി ഇന്നര് ലൈന് പെര്മിറ്റ് ഐ.എല്.പി ആവശ്യമില്ല. ഇതുസംബന്ധിച്ച ഉത്തരവ് കഴിഞ്ഞദിവസം സര്ക്കാര് പുറത്തിറക്കി.നുബ്ര വാലി, ഖര്ദുങ് ലാ, പാങ്കോങ് തടാകം, ത്സോ മോറിരി, ദാഹ്, ഹനു വില്ലേജുകള്, മാന്, മെരാക്, നിയോമ, ലോമ ബെന്ഡ്, തുര്തുക്, ത്യാക്ഷി, ചുസുല്, ഹാന്ലെ, ഡിഗര് ലാ തുടങ്ങിയ സ്ഥലങ്ങള് സന്ദര്ശിക്കാന് വിനോദസഞ്ചാരികള്ക്ക് നേരത്തെ ഇന്നര് ലൈന് പെര്മിറ്റ് ആവശ്യമായിരുന്നു. ഓണ്ലൈന് അപേക്ഷ വഴിയും പൊലീസ് വഴിയുമാണ് അനുമതി ലഭിച്ചിരുന്നത്. ലഡാക്ക് ലെഫ്റ്റനന്റ് ഗവര്ണറുടെ പുതിയ ഉത്തരവ് പ്രകാരം മേഖലയിലെ സംരക്ഷിത പ്രദേശത്തെ താമസക്കാര്ക്ക് അനുമതി ആവശ്യമില്ലാതെ മറ്റു സംരക്ഷിത പ്രദേശങ്ങളും സന്ദര്ശിക്കാന് കഴിയും.മേഖലയിലെ ടൂറിസം വികസനത്തിന്റെ ഭാഗമായി ലഡാക്ക് പൊലീസിന്റെ ടൂറിസ്റ്റ് വിഭാഗവും ആരംഭിച്ചു. കേന്ദ്രഭരണ പ്രദേശം സന്ദര്ശിക്കുന്ന വിനോദസഞ്ചാരികള് അഭിമുഖീകരിക്കുന്ന പ്രശ്നങ്ങള് ഉദ്യോഗസ്ഥര് കൈകാര്യം ചെയ്യുകയും വിനോദസഞ്ചാരികളുടെ പരിസ്ഥിതി സൗഹൃദ പ്രവര്ത്തനങ്ങള് ഉറപ്പാക്കുകയും ചെയ്യും. സാങ്കേതികവിദ്യയുടെ സഹായത്തോടെ ലഡാക്ക് പൊലീസിന്റെ ടൂറിസ്റ്റ് വിഭാഗം രക്ഷാപ്രവര്ത്തനങ്ങളും വിനോദസഞ്ചാരികള് നേരിടുന്ന മറ്റ് മെഡിക്കല് അടിയന്തര സാഹചര്യങ്ങളും കൈകാര്യം ചെയ്യും. അടിയന്തര സാഹചര്യങ്ങളില് ഫലപ്രദമായ ഏകോപനത്തിനായി വിവിധ ടൂറിസം ഏജന്സികള്, സിവില് അഡ്മിനിസ്ട്രേഷന്, ആരോഗ്യവകുപ്പ്, മറ്റ് വകുപ്പുകള് എന്നിവരുമായി കുറ്റമറ്റ ആശയവിനിമയ സംവിധാനം നടപ്പാക്കാന് പരിശീലനവും നല്കും. പുതിയ ഉത്തരവ് റൈഡര്മാരടക്കമുള്ള സഞ്ചാരികള്ക്ക് ഏറെ പ്രയോജനം ചെയ്യും. ലഡാക്കിലെ കൂടുതല് മേഖലകളിലൂടെ സഞ്ചരിക്കാനുള്ള അവസരമാണ് തുറന്നുനല്കുക.